Սաշա Ռոյզ

Սաշա Ռոյզ (անգլ.՝ Sasha Roiz, հոկտեմբերի 21, 1973(1973-10-21), Յաֆֆա, Թել Ավիվ, Իսրայել), կանադացի դերասան։ Առավել հայտնի է «Կապրիկա» սերիալում Սեմ Ադամի դերով և «Գրիմ» հեռուստասերիալում կապիտան Շոն Ռենարի դերով։


== Կենսագրություն ==
Ծնվել է Յաֆֆայում (Իսրայել) ԽՍՀՄ-ից եկած ներգաղթյալներ Յակով Ռոյզմանի և Ռիմմա Կոգանի ընտանիքում։ 1980 թվականին ծնողների և եղբոր` Իլանի հետ տեղափոխվել է Մոնրեալ (Կանադա), այնտեղ հայրը աշխատում էր որպես ինժեներ, իսկ հետագայում գլխավորում է CEATI International Inc շինարարա-էներգետիկական ընկերությունը։
Դպրոցն ավարտելուց հետո քոլեջում պատմություն է ուսումնասիրել։ Երիտասարդ տարիներին, մինչ դերասանական արվեստին նվիրվելը, Սաշան ակտիվորեն զբաղվել է թեթև ատլետիկայով և երաժշտությամբ։ 1996-ից 1999 թվականներին եղել է թմբուկահար Ջունոի առաջադրված Tricky Woo ինդի ռոք խմբում։ Երրորդ` Sometimes I Cry ալբոմի դուրս գալուց հետո, 1999 թվականին լքում է խումբը և զբաղվում այն գործով, որով միշտ ցանկացել է զբաղվել. «Ես ընդունվել եմ թատերական դպրոց, երբ 25 տարեկան էի և սովորել եմ այնտեղ 4 տարի։ Միշտ ցանկացել եմ դերասան դառնալ, սակայն կյանքի վաղ էտապներում բավական համարձակություն չեմ ունեցել երազանքս իրականացնելու համար»։
2002 թվականին ավարտել է Գիլֆորդի դերասանական արվեստի դպրոցը Անգլիայում։ Վերադառնալով Կանադա, Սաշա Ռոյզը մեկ տարի աշխատել է Մոնրեալի թատրոնում, հետո տեղափոխվել է Տորոնտո, որտեղ չորս տարվա ընթացքում ձեռք է բերել թատրոնի և կինոյի դերասանի փորձ։ 2005 թվականին Քվեբեկում առաջադրվել է թատերական Դիմակներ մրցանակաբաշխության «Լավագույն երկրորդ պլանի դերասան» անվանակարգում։ 2007 թվականին տեղափոխվում է Լոս Անջելես, որտեղ այժմ ապրում և աշխատում է։


== Կարիերա ==
Իր հեռուստատեսային դերասանական կարիերան սկսել է 2001թվականին, երբ  մասնակցել է «Լարգո» սերիալի նկարահանումներին։ 2003 թվականին Սաշային հրավիրել են Ստիվեն Լիլսի «Փլեյմեյքերները» սպորտային հեռուստադրամայում հիմնական դերերից մեկը կատարելու և նա նկարահանվել  է վեց էպիզոդներում։
Դեբյուտը մեծ էկրանին տեղի է ունեցել 2004 թվականին,  երբ մասնակցություն է ունեցել «Վաղը չէ մյուս օրը» ֆիլմի նկարահանումներին Ջեյք Ջիլենհոլի և Դեննիս Քուեյդի հետ։ Հաջորդ տարի նկարահանվել է «Հարձակում 13-րդ բաժնի վրա» և «Մահացածների երկիրը » ֆիլմերում, նաև միացել է «Show Me Yours» սերիալի դերասանական կազմին` խաղալով Չեզ Բենկսի դերը։ 2006թվականին դեր է ստացել «Ճանապարհ դեպի սեպտեմբերի 11-ը» աղետ-ֆիլմում և նկարահանվել է «Տարվա մարդ»-ում Ռոբին Ուիլյամսի և Քրիստոֆեր Ուոքենի հետ։ 2007 թվականին ստացել է գլխավոր դեր կանադական «Across the River to Motor City» մինի սերիալում, որտեղ խաղացել է քննիչ Բեն Ֆորդի դերը, որը ստիպված է եղել հետաքննել իր սիրելիի` բորտուղեկցուհի Քեթի Վիլտոնի անհետացումը։ 2008 թվականին խաղացել է օլիմպիական չեմպիոն Ալեքս Բաումանի դերը «Վիկտոր։ Վիկտոր Դևիսի պատմութունը» ֆիլմում։
Հաջորդ մի քանի տարիների ընթացքում, որպես հրավիրված դերասան մասնակցություն է ունեցել այնպիսի հանրահայտ սերիալներում, ինչպիսիք են  «C.S.I.: Հանցագործության վայրը Մայամի», «Խաբիր ինձ», «Հաուս (հեռուստասերիալ)», «Մենտալիստը» և այլն։ 2009 թվականին անցել է քասթինգը և ստանձնել Սեմ Ադամի դերը ամերիկյան Կինոֆանտաստիկա ժանրի «Կապրիկա» սերիալում։ 2011 թվականին միացել է  «Գրիմ» հեռուստասերիալի հիմնական դերասանական կազմին, որի պրեմիերան տեղի է ունեցել NBC հեռուստաալիքով` 2011թվականի հոկտեմբերի 28-ին։ 2012 թվականին խաղացել է Թոմաս Ջեյկոբսի դերը «Էքստրակտ» ֆիլմում։


== Անձնական կյանք ==
Դերասանի ընտանիքը Կանադա տեղափոխվելուց հետո փոխել է Ռոյզման ազգանունը ավելի կարճ` Ռոյզի։ Սաշան տիրապետում է երեք լեզվի` անգլերենի, ֆրանսերենի և ռուսերենի։ Իր ընտանիքում շփման հիմնական լեզուն ռուսերենն է։
Սաշա Ռոյզը ինչպես նախկինում շատ ժամանակ է հատկացնում երաժշտությանը, նվագում է Կիթառ և Դաշնամուր, երբեմն երգում է, սակայն թմբուկի փայտիկները ինչպես նա է ասել հարցազրույցի ժամանակ «մնացել են անցյալում»։


== Ֆիլմագրություն ==


== Ծանոթագրություններ ==